Medisinstudenter i utlandet vil trolig få midlertidig lisens
De vil trolig kunne søke på lik linje med dem som studerer i Norge. - Vi jobber med en ordning der nordmenn som studerer medisin i land der de ikke får autorisasjon etter endt studium, vil få midlertidig lisens slik at de kan delta i turnustjenesten på lik linje med dem som studerer medisin i Norge, sier statssekretær Robin Martin Kåss i Helse- og omsorgsdepartementet til NTB. - Vi tar sikte på å sende dette forslag ut på høring så fort som mulig, sier Kåss. Torsdag var han i møte med det polske helsedepartementet for å prøve å komme fram til en løsning slik at de over 1.200 norske studentene som studerer medisin i Polen, kan få autorisasjon etter endt studium slik at de kan utføre turnustjenesten i Norge. - Polen tar sikte på å endre sitt studium slik at studentene etter hvert vil få autorisasjon når de er ferdig med studiene. Inntil de får gjort disse endringene vil det trolig bli en overgangsordning der de norske studentene vil få midlertidig lisens, sier Kåss. 15. februar neste år legges turnusordningen i Norge om slik at det ikke lenger er loddtrekning som skal avgjøre hvor og når de nyutdannede legene får turnusplass. I stedet vil de få autorisasjon etter endt studium, og må søke på turnusplass ved de sykehusene eller legesentrene de ønsker å jobbe.
Norske medisinstudenter i utlandet kan slutte å bekymre seg over om de vil kunne søke turnusplass i Norge når ordningen legges om.